Maktab Rendah Sains MARA Bagan Datuk

Maktab Rendah Sains MARA Bagan Datuk (singkatan: MRSM Bagan Datuk / MABDA) merupakan sebuah sekolah berasrama penuh di bawah institusi MRSM, yang dikelolakan oleh MARA. Ianya terletak di Bagan Datuk, Perak. MRSM Bagan Datuk menawarkan program Ulul Albab kepada pelajar tingkatan satu sehingga lima.

 Sejarah 

 Penubuhan maktab 
Pada 24 Julai 2016, kerajaan mengumumkan sejumlah projek bagi pembangunan kawasan pekan Bagan Datoh, Perak yang ketika itu di bawah daerah Hilir Perak, termasuklah projek pembinaan sebuah institusi Maktab Rendah Sains MARA baharu. Projek pembinaan MRSM baharu ini merupakan projek yang telah diluluskan di bawah Rancangan Malaysia ke-11 (RMK11), di mana kos dianggarkan sebanyak RM130 juta, dan dijangka mampu memuatkan kira-kira 750 orang pelajar. Pada Disember 2016, pekan Bagan Datoh dinaiktaraf sebagai daerah dan tidak lagi berada di bawah daerah Hilir Perak, serta namanya ditukar kepada Bagan Datuk.

Gagasan Nadi Cergas merupakan kontraktor yang terlibat dalam projek pembinaan MRSM ini. Kerja-kerja rawatan tanah telah dimulakan pada bulan Februari 2017 dan dijangka selesai pada bulan Ogos 2017, sebelum pembinaan bangunan bermula. Pada 21 April 2018, upacara majlis pecah tanah bagi projek pembinaan MRSM ini telah diadakan dan disempurnakan oleh Timbalan Perdana Menteri Malaysia pada ketika itu, Datuk Seri Dr Ahmad Zahid Hamidi. Ini merupakan MRSM yang ke-9 dibina di dalam negeri Perak, dan MRSM ke-7 yang akan menawarkan program Ulul Albab. Pada November 2019, projek pembinaan MRSM Bagan Datuk dilaporkan telah siap 62.86%.

Pada Mac 2021, MARA mengumumkan bahawa MRSM Bagan Datuk akan mula beroperasi awal Jun 2021.

 Senarai pengetua 
 Nama Mula berkhidmat Tamat berkhidmatEn. Nordin bin AhmadApril 2021

 Lagu rasmi 

Wahai putera puteri bangsaku 

Ayuh segera menuju

Mengikut gerak langkah maju

Bersatu mencari ilmu

Di zaman sains dan teknologi

Negara perlukan jasamu

Janganlah rasa malas lagi

Bersama memegang teraju

Di Maktab Rendah Sains MARA

Tuntut ilmu jangan jemu

Ikrar taat setia pada guru

Berdisiplin selalu

Hari ini hari mulanya

Hari esok berjaya

Lengkapkan segala yang ada

Ke kuliah kita segera

 Rujukan 

Lihat juga
 Maktab Rendah Sains MARA
 Majlis Amanah Rakyat

Bagan Datuk
Kategori:Sekolah menengah di Perak